Jong man sterf ná voertuig rolArgieffoto Die Oos-Kaapse polisie ondersoek ŉ saak van strafbare manslag nadat ŉ jong man tydens ŉ ongeluk gesterf het. Sers. Majola Nkholi, polisiewoordvoerder, het gesê die ongeluk het Dinsdagoggend net ná middernag plaasgevind toe die bestuurder van ŉ blou Mazda 323-sedan glo beheer oor die voertuig verloor het. “Die man, Lizandre Kommins (24), die bestuurder en nog ŉ passasier het op die R62 tussen Kareedouw en Joubertina gery toe die motor omgeslaan en gerol het,” het Nkholi gesê. Kommins is op die toneel dood. Die bestuurder en ander passasier het geringe beserings opgedoen en is op die toneel behandel. Die presiese oorsaak van die ongeluk sal deur nadere ondersoek vasgestel word.